ઘણી ફિલ્મો જોવાઈ ચુકી છે છતાંયે આ મૂવી જેટલું પારેવડાં જેવું માસુમ અને આંખોમાં વિસ્મય આંજેલું પાત્ર સ્મૃતિમાં તગતગતું નથી ! સુઝુ એટલે ,સમયના એક ચોક્કસ ખંડમાં એક સામાન્યજન’ની અસામાન્ય જિંદગીમાં ડોકિયું કરાવતું કુતુહુલ ! જેની આંખો સતત કૈક શોધતી રહે છે કે જેને આકાશમાં ફાટતા બૉમ્બ’માં પણ પેઇન્ટિંગ’ના બ્રશ-સ્ટ્રોક્સ દેખાય છે , સાગરના હિલોળા લેતા મોજામાં સસલાના ટોળા કૂદાકૂદ કરતા દેખાય છે ! આ પાત્ર એટલું તો અતિસામાન્યતા અને અસામાન્યતા વચ્ચે ફંગોળાય છે કે લાગે , કે હવે તો એની ઉડાન જ કૈક ઔર હશે , ત્યાં તો બીજી જ ક્ષણે કોઈ નાના બાળકની જેમ ભાંખોડિયા ભરી ચાલી જતી હોય! . . એવી છે સુઝુ અને એની સામાન્ય જિંદગી. છેક 1930’ના દશકથી લઈને હિરોશિમા પર અણુબોમ્બ ફેંકાય છે એ 1945’ના ઓગષ્ટ સુધીના કાલખંડ’ના જાપાનની આ વાત છે અને મુખ્યત્વે તો આંખમાં વિસ્મયના આંજણને આંસુડાં’થી ધોતી એવી પહુડી સુઝુ’ની આ વાત છે !